BANPU ขายโรงไฟฟ้า “Sunseap” รับเงิน 1.21 หมื่นลบ. ลุยขยายฐาน “พลังงานสะอาด” ตามเป้า 6.1GW
BANPU ขายหุ้น “Sunseap” มูลค่า 12,154 ล้านบาท คาดแล้วเสร็จไตรมาส 1/65 ลุยนำเงินลงทุนธุรกิจพลังงานสะอาดตามแผนเพื่อให้บรรลุเป้าหมายกำลังการผลิต 6,100 เมกะวัตต์ ภายในปี 2568
BANPU ขายหุ้น “Sunseap” มูลค่า 12,154 ล้านบาท คาดแล้วเสร็จไตรมาส 1/65 ลุยนำเงินลงทุนธุรกิจพลังงานสะอาดตามแผนเพื่อให้บรรลุเป้าหมายกำลังการผลิต 6,100 เมกะวัตต์ ภายในปี 2568
3 พ.ย. 2564

นางสมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) หรือ BANPU เปิดเผยว่า เมื่อวันที่ 2 พฤศจิกายน 2564 บริษัท BPIN Investment Co., Ltd. (BPINI) ซึ่งเป็นบริษัทย่อยของ บริษัท บ้านปู เน็กซ์ จำกัด (Banpu NEXT) และ บริษัท บ้านปู เพาเวอร์ จำกัด (มหาชน) หรือ BPP ถือหุ้นใน Banpu NEXT สัดส่วนเท่ากันที่ร้อยละ 50) ได้ลงนามในสัญญาซื้อขายเพื่อขายหุ้นทั้งหมดที่สัดส่วนร้อยละ 47.5 ในบริษัท Sunseap Group Pte, Ltd. (Sunseap) ซึ่งจดทะเบียนในประเทศสิงคโปร์ ให้แก่บริษัท EDP Renováveis SA (EDPR) ซึ่งเป็นบริษัทพลังงานหมุนเวียน จดทะเบียนในประเทศสเปน และจดทะเบียนในตลาดหลักทรัพย์ Euronext Lisbon stock exchange of Portugal การจำหน่ายหุ้น Sunseap ของ BPINI ถือเป็นส่วนหนึ่งของรายการทำคำเสนอซื้อหุ้นส่วนใหญ่ของ Sunseap โดย EDPR
ทั้งนี้ ภายใต้สัญญาการซื้อขายดังกล่าวการจำหน่ายเงินลงทุนทั้งหมดโดย BPINI มีมูลค่าเท่ากับ 489.8 ล้านดอลลาร์สิงคโปร์ หรือเทียบเท่า 364 ล้านเหรียญสหรัฐฯ (เทียบเท่าประมาณ 12,154 ล้านบาท) ทั้งนี้การซื้อขายจะมีผลสมบูรณ์เมื่อบรรลุเงื่อนไขตามที่ระบุไว้ในสัญญาฯ โดยคาดว่าจะแล้วเสร็จภายในไตรมาส 1 ปี 2565
ขณะที่เมื่อต้นปี Sunseap มีกำลังการผลิตตามสัดส่วนการลงทุน จากโรงไฟฟ้าที่เปิดดำเนินการแล้วรวมทั้งสิ้น 320 เมกะวัตต์ ซึ่งกว่าครึ่งของกำลังการผลิตดังกล่าวตั้งอยู่ในประเทศสิงคโปร์ นอกจากนี้ยังมีโครงการที่อยู่ในระหว่างการก่อสร้างและพัฒนาอีกกว่า 700 เมกะวัตต์ กระจายอยู่ตามประเทศต่างๆ
โดย BPINI ได้ทำการลงทุนครั้งแรกใน Sunseap ในปี 2560 และมีการลงทุนเพิ่มในปี 2561 และปี 2563 เพื่อสนับสนุนแนวทางการลงทุนเพื่อการเติบโตของ Sunseap โดย ณ วันที่ 30 มิถุนายน 2564 BPINI รายงานเงินลงทุนใน Sunseap รวม 236.6 ล้านดอลลาร์สิงคโปร์ หรือเทียบเท่า 177.3 ล้านเหรียญสหรัฐฯ (เทียบเท่าประมาณ 5,569 ล้านบาท) ทั้งนี้การจำหน่ายหุ้นดังกล่าวถือเป็นส่วนหนึ่งของการบริหารจัดการการลงทุน (Portfolio Rationalization) โดยบริษัทฯ จะนำเงินทุนที่ได้จากการจำหน่ายไปลงทุนในธุรกิจพลังงานสะอาดเพื่อสร้างความเติบโตตามแผนกลยุทธ์ Greener &amp; Smarter ด้วยโครงสร้างทางการเงินที่แข็งแกร่ง ทั้งนี้บริษัทฯ ยังคงเดินหน้าในการสร้างความเติบโตอย่างยั่งยืนเพื่อให้บรรลุเป้าหมายกำลังการผลิต 6,100 เมกะวัตต์ ภายในปี 2568